text: Vejen vinder forgæves: HC Odense tager slutspilsplads 
  17 marts 2014 kl. 09.09
  Med en smal sejr over Ringkøbing er HC Odense klar til slutspillet i Dame Håndbold Ligaen.
  HC Odense sikrede sig søndag den sjette og sidste plads i slutspillet - allerede inden sidste spillerunde i Dame Håndbold Ligaens grundspil.
  Fynboerne vandt i en målfattig kamp 18-17 ude over Ringkøbing Håndbold.
  Hjemmeholdet var ellers foran 11-8 i pausen, men fynboerne formåede at kæmpe sig tilbage og at vinde med et enkelt meget afgørende mål.
  For på grund af Odenses sejr nyttede det ikke meget for Vejen EH, at holdet med en flot slutspurt fik has på Team Tvis Holstebro, der måtte se sig slået 30-33.
  Vejen EH slutter på den ærgerlige syvendeplads i ligaen, uanset hvordan kampene i sidste spillerunde ender.
  Inden sidste spillerunde har fynboerne 22 point efter 21 kampe - to point flere end Vejen.
  Ender de to hold begge på 22 point, er Odense alligevel sikker på at komme med i slutspillet, idet HC Odense er bedst i de indbyrdes opgør mod EH Vejen.
  De seks hold, der skal spille slutspil i år er Viborg, FC Midtjylland, Randers HK, Team Esbjerg, Team Tvis Holstebro og HC Odense.
  Viborg har allerede sikret sig førstepladsen i grundspillet.
  